El Muséu de Belles Artes d’Asturies ye ún de los museos provinciales de belles artes más importantes d’España. Abrió les puertes en 1980 con una colección pequeña compuesta por obres procedentes de la Comisión Provincial de Monumentos Históricos y Artísticos, creada en 1844; del antiguu Muséu de l’Academia Provincial de Belles Artes de San Salvador, fundáu en 1889; y de la colección d’arte de la desapaecida Diputación Provincial, na que col pasu del tiempu acabaron confluyendo los dos corpus patrimoniales mentaos. En total, un conxuntu de 350 obres, que trenta y cinco años más tarde, gracies a una política rigorosa d’adquisiciones, lo mesmo que de donaciones, legaos, depósitos y daciones, yá sumen más de 15.000. Ente toes elles destaquen les qu’integren la Colección Pedro Masaveu, que pasó al Principáu d’Asturies a últimos de 1994 como dación en pagu d’impuestos de socesión, y que se depositó nel Muséu a partir de 1996.
#000000
El Muséu de Belles Artes d’Asturies tamién guarda unos fondos bien ricos d’artes gráfiques y fotografía. Na sección de dibuxu destaquen sobre manera les obres de los sieglos XIX y XX, particularmente les de los viaxeros románticos españoles y estranxeros, como Genaro Pérez Villaamil, David Roberts y Adrien Dauzats, ente otros. El fondu de grabáu, que va dende’l sieglu XVI hasta l’actualidá, ufierta estampes culminantes de Piranesi y Goya, al empar qu’otros conxuntos bien valiosos de grabadores asturianos y españoles, como Picasso y Solana, por mentar dalgunos. Interesante tamién ye la colección de cartelos de cine, que supera les 1.000 unidaes. Pela so parte, nel fondu fotográficu sobresalen exemplares de Charles Clifford, Jean David, Jean Laurent y los asturianos Octavio Bellmunt, Joaquín García Cuesta y Luis Muñiz-Miranda, amás d’otros de fotógrafos contemporáneos.
#000004
Completa la colección la sección d’artes industriales, compuesta por más de 5.000 pieces de vidru, lloza y planches calcográfiques pa la estampación sobre lloza de fábriques como La Industria, La Asturiana, San Claudio y la Real Fábrica de Sargadelos, ente otres.
#000005
Mosqueteru con espada y anxelín
#000007